b'\n_START_ARTICLE_\nHmongit\n_START_SECTION_\nAsuinalue ja lukum\xc3\xa4\xc3\xa4r\xc3\xa4\n_START_PARAGRAPH_\nHmongit asuttavat vuoristoseutuja Lounais-Kiinassa, pohjoisessa Indokiinassa, Thaimaassa ja Burmassa. Kiinassa hmongit luokitellaan virallisissa v\xc3\xa4est\xc3\xb6nlaskennoissa miaoiksi, joille he ovatkin l\xc3\xa4heist\xc3\xa4 sukua. Kiinan miaoista noin 3\xc2\xa0miljoonaa on hmongeja. Vietnamissa hmongeja on noin 300\xc2\xa0000, Laosissa 200\xc2\xa0000 ja Thaimaassa 50\xc2\xa0000. Vietnamin sodan ja sen seurausten my\xc3\xb6t\xc3\xa4 monet hmongit etenkin Laosista muuttivat pakolaisina l\xc3\xa4ntisiin maihin, kuten Yhdysvaltoihin, Kanadaan, Ranskaan ja Australiaan. Hmongien diaspora k\xc3\xa4sitt\xc3\xa4\xc3\xa4 yhteens\xc3\xa4 noin 320\xc2\xa0000 henkil\xc3\xb6\xc3\xa4.\n_START_SECTION_\nHistoria\n_START_PARAGRAPH_\nHmongien alkuper\xc3\xa4st\xc3\xa4 on useita eri legendoja ja teorioita, mutta todenn\xc3\xa4k\xc3\xb6isimmin he ovat l\xc3\xa4ht\xc3\xb6isin Keltaisenjoen alueelta. Kiinalaisessa historiankirjoituksessa he esiintyv\xc3\xa4t usein kapinallisina Kiinan keskusvaltiota vastaan. Yhteenottoja han-kiinalaisten kanssa sattui etenkin han-kiinalaisten levitt\xc3\xa4ytyess\xc3\xa4 Etel\xc3\xa4-Kiinaan Song-dynastian valtakaudelta l\xc3\xa4htien. Hmongeja alkoi muuttaa Kaakkois-Aasiaan Vietnamin, Laosin ja Thaimaan puolelle 1800-luvulta l\xc3\xa4htien. Vietnamissa ja Laosissa hmongit p\xc3\xa4\xc3\xa4tyiv\xc3\xa4t Ranskan siirtomaavallan alaisuuteen. Vuonna 1919 hmongien keskuudessa Laosissa syttyi laaja kapina siirtomaavallan verotusta vastaan. Kapinan tukahduttamiseen kului useampia vuosia._NEWLINE_1960-luvulla CIA v\xc3\xa4rv\xc3\xa4si hmongeista \xe2\x80\x9dkuninkaallisen Laosin armeijan\xe2\x80\x9d, joka taisteli Ho Chi Minhin huoltotiet\xc3\xa4 k\xc3\xa4ytt\xc3\xa4vi\xc3\xa4 vietnamin sissej\xc3\xa4 vastaan. Osa vastarinta-armeijan j\xc3\xa4senist\xc3\xa4, ml. kenraali Vang Pao p\xc3\xa4\xc3\xa4si Yhdysvaltoihin amerikkalaisten vet\xc3\xa4ydytty\xc3\xa4 Kaakkois-Aasiasta ja asettui l\xc3\xa4hinn\xc3\xa4 Kaliforniaan. Kun Pathet Lao -puolue otti vallan Laosissa, se vannoi tuhoavansa hmongit Laosista. Noin 300\xc2\xa0000 hmongia on paennut t\xc3\xa4m\xc3\xa4n j\xc3\xa4lkeen Laosista ja osa kansan j\xc3\xa4senist\xc3\xa4 piilottelee viidakossa edelleen t\xc3\xa4ysin erossa ulkomaailmasta. Thaimaa on palauttanut useita tuhansia hmong-pakolaisia Laosiin._NEWLINE_Vuonna 2007 Yhdysvalloissa paljastui hmongien salaliittohanke vallan kaappaamiseksi Laosissa. Thaimaassa etenkin oopiumin tuotannon kielt\xc3\xa4minen vuonna 1959 johti hmongien aseelliseen vastarintaan heid\xc3\xa4n tukiessaan Thaimaan kommunistista puoluetta.'